Mikko Haaparanta

Mikko Haaparanta (s. 7. syyskuuta 1997 Imatra) on suomalainen jääkiekkoilija, joka pelaa Mestis-joukkue Imatran Ketterässä. Hän on pelipaikaltaan oikea laitahyökkääjä.
Ura.
Haaparanta on Imatran Ketterän kasvatti. Hän siirtyi C-juniori-ikäisenä Saimaan Palloon, josta Haaparanta palasi B-juniorina Ketterään kaudeksi 2013–2014. Kaudella 2014–2015 hän pelasi sekä SaiPan B-nuorissa että Ketterän A-nuorissa. Kaudella 2015–2016 Haaparanta oli Ketterän A-nuorten Mestisjoukkueen paras pistemies, maalintekijä ja syöttäjä tehoilla 16+22=38. Hän debytoi samalla kaudella myös seuran miesten Suomi-sarjajoukkueessa, jossa Haaparanta pelasi yhden ottelun. Kaudella 2016–2017 Haaparanta pelasi Ketterän A-nuorten Mestis-joukkueen lisäksi myös seitsemän ottelua lainalla SaiPan A-nuorten SM-liigajoukkueessa.
Kaudella 2017–2018 Haaparanta oli Ketterän A-nuorten paras maalintekijä ja toiseksi paras pistemies Jesse Viskarin jälkeen. Hän sijoittui koko A-nuorten Mestiksen maalipörssissä kolmanneksi ja Haaparanta jakoi pistepörssin neljännen sijan LeKin Miika Rissasen kanssa. Hän pelasi kauden aikana myös yhden ottelun Ketterän Mestikseen nousseessa miesten joukkueessa.
Syksyllä 2018 Haaparanta harjoitteli Ketterän Mestis-joukkueen kanssa, kunnes syyskuussa hän teki joukkueen kanssa kauden 2018–2019 kattavan sopimuksen. Hänen tulokaskautensa toi kaikkiaan 32 runkosarjaottelussa kahdeksan maalia ja 14 pudotuspeliottelussa tehot 1+1=2. Haaparanta voitti kauden päätteeksi Mestiksen mestaruuden. Hän voitti kauden aikana myös Suomen Cupin. Joulukuussa 2018 Ketterä lainasi Haaparannan viiden ottelun ajaksi yhteistyöseuraansa, Saimaan Pallon SM-liigajoukkueeseen. Hän teki joukkueessa näin ollen liigadebyyttinsä 18. joulukuuta 2018 Turun Palloseuraa vastaan. Haaparanta merkittiin SaiPan nelosketjun oikeaan laitaan toisen Ketterä-lainan, Ville Vainikaisen sekä lähtökohtaisesti puolustajan pelipaikalla tunnetun Kasperi Torikan viereen. Hän sai ottelussa jääaikaa 6.47 minuuttia ja Haaparanta keräsi teholukeman –1. Huhtikuussa 2020 Haaparanta teki Ketterän kanssa vuoden mittaisen jatkosopimuksen.
Kauden 2020–2021 päätteeksi Haaparanta voitti Mestiksen mestaruuden. Toukokuussa 2021 hän teki Ketterän kanssa vuoden mittaisen jatkosopimuksen. Kaudella 2021–2022 Haaparanta voitti sekä Mestiksen mestaruuden että Suomen Cupin. Helmikuussa 2022 Ketterä lainasi hänet ja Anton Stråkan JYPin SM-liigajoukkueeseen paikkaamaan poissaoloja. Haaparanta pelasi siellä kaksi ottelua. Toukokuussa 2022 hän teki Ketterän kanssa vuoden mittaisen jatkosopimuksen.
Haaparanta jakoi kaudella 2022–2023 17 osumallaan Ketterän sisäisen maalipörssin toisen sijan Jere Vertasen kanssa edellään Samu Tuomaala. Hän jakoi myös koko Mestiksen pudotuspelien maalipörssin voiton kahdeksalla osumallaan Kiekko-Espoon Aleksi Matinmikon kanssa. Haaparanta voitti kauden päätteeksi Mestis-hopeaa. Toukokuussa 2023 hän teki Ketterän kanssa vuoden mittaisen jatkosopimuksen. Kaudeksi 2023–2024 hänet nimettiin Ketterän varakapteeniksi. Haaparanta teki Mestiksen yhden kauden piste-ennätyksensä tehoilla 13+21=34, joilla hän oli joukkueen neljänneksi paras pistemies. Kolmannessa finaaliottelussa 12. huhtikuuta 2024 vieraissa Iisalmen Peli-Karhuja vastaan Haaparanta taklasi keskialueella Viljam Sandvikia, kun hänen katsottiin luopuneen kiekosta. Haaparanta osui Sandvikia kyynärvarrella pään seudulle. Hän sai tilanteesta 5+20-minuutin ottelurangaistuksen ja Haaparanta asetettiin sittemmin viiden ottelun mittaiseen pelikieltoon, joka näin ollen päätti hänen kautensa. Haaparanta voitti kauden päätteeksi Mestis-hopeaa.
Kaudeksi 2024–2025 Haaparanta siirtyi vuoden mittaisella sopimuksella TUTO Hockeyn riveihin. 18. joulukuuta 2024 pelatussa vierasottelussa Iisalmen Peli-Karhuja vastaan hän sai kiekontavoittelutilanteessa vastustajan purkukiekon kivekseensä. Haaparanta arvioi jälkikäteen omien sanojensa mukaan, että hänen alasuojansa oli hieman löysällä. Seuraavana aamuna Tyksin päivystyksessä ultraäänitutkimuksen kuva kertoi Haaparannan kiveksen repeytyneen. Tammikuussa 2025 Haaparanta kertoi "Iltalehdelle" sen hetkisellä tiedolla operaation onnistuneen. Hän kertoi myös ottavansa aikalisän jääkiekkoilusta ja kautensa päättyneen. Myöhemmin samassa kuussa Haaparannan sopimus TUTOn kanssa purettiin terveydellisistä syistä. Helmikuussa hän palasi loppukauden kattavalla sopimuksella kasvattajaseuraansa Ketterään.